<classify> KIONGOZI wa Taasisi ya kuhudumia maradhi ya moyo kwa watoto SACH kutoka Israel, Dk Mara Chapira amesema timu yake inatarajia kufanya uchunguzi wa watoto 400 mjini hapa. Watafanya uchunguzi huo Hospitali ya Mnazi mmoja, Zanzibar kwa watoto wanaosumbuliwa na maradhi hayo katika kipindi cha siku tano. Alisema hayo alipokutana na Makamu wa Pili wa Rais, Balozi Seif Ali Iddi ofisini kwake Vuga mjini Unguja kuzungumzia matibabu ya watoto wanaosumbuliwa na maradhi ya moyo.Alisema watafanya uchunguzi kwa kupima afya za watoto hao na ambao watabainika kuhitaji kufanyiwa upasuaji watapelekwa nchini Israel. Alisema wataendelea kutoa huduma za watoto kwa kuangalia afya zao na kuona watoto wanaishi vizuri na kuwa na afya njema zaidi. Tupo nchini kwa wiki mbili ambapo tutafanya uchunguzi wa afya za watoto kuangalia matatizo ya maradhi ya moyo na wanaohitaji upasuaji tutawachukua na kuwapeleka Israel, alisema. Akizungumza na madaktari hao, Balozi Iddi alifurahishwa na juhudi zinazochukuliwa na madaktari hao katika kushughulikia afya za watoto katika kupata tiba ya maradhi ya moyo. Alisema wema na hisani wanayofanya kwa watoto watalipwa na Mwenyezi Mungu kwa sababu watoto wanaosaidiwa ni wale masikini. Tumefurahishwa na juhudi zinazochukuliwa na taasisi kwa ajili ya kuchunguza afya za watoto wetu na kuwapatia matibabu ya maradhi ya moyo kwa kuwafanyia upasuaji, alisema. Mkurugenzi wa Hospitali ya Mnazi mmoja, Dk Ali Salum alisema wamefarijika kuona uhusiano na taasisi hiyo yakiimarishwa kwa kuwapa huduma watoto wanaohitaji tiba ya moyo. Tunawaomba wenzetu Sach kuendelea kuwapa watoto matibabu ya ugonjwa wa moyo ambayo gharama zake ni kubwa na wazazi wengi wenye watoto hao ni masikini, hawazimudu, alisema. Mwaka 2012, Balozi Iddi aliwatembelea watoto wa Zanzibar waliokuwa wakifanyiwa upasuaji wa moyo Israel hospitali ya rufaa ya taasisi ya moyo ya Sach iliyopo jijini Tel Aviv, Israel  <topic>: KITAIFA 